
CIVIL AVIATION TRAINING CENTER




ในช่วงเดือนพฤศจิกายน 2550 นี้   มีข่าวสารความก้าวหน้าของอุตสาหกรรมการบินของไทยที่เป็นรูปธรรมชัดเจน โดยกระทรวงคมนาคมได้จัดทำ สมุดปกขาว (White Paper) : แนวทางการพัฒนาระบบการขนส่งสู่การพัฒนาประเทศอย่างยั่งยืน ขึ้น  เพื่อวางรากฐานที่ดีในการพัฒนาระบบขนส่งและจะมีส่วน        ส่งเสริมการพัฒนาประเทศสู่ความยั่งยืน  ทั้งนี้ ตามที่ นายชลอ คชรัตน์ รองปลัดกระทรวงคมนาคมด้านอำนวยการ ได้กล่าวถึงแนวทางและยุทธศาสตร์การพัฒนาอุตสาหกรรมด้านการขนส่งทางอากาศในส่วนของกระทรวงคมนาคม โดยอ้างอิงจากการเติบโตของอุตสาหกรรมการขนส่งทางอากาศ ซึ่งมีการเติบโตอย่าง  ต่อเนื่องมากที่สุดอุตสาหกรรมหนึ่ง ทั้งในระดับประเทศ ภูมิภาค หรือระดับโลก 
ข้อมูลแสดงการเติบโตของอุตสาหกรรมการขนส่งทางอากาศ
1.  บริษัทโบอิ้ง จำกัด และ บริษัท แอร์บัส อินดัสตรี จำกัด ได้คาดการณ์อัตราการเติบโตโดยเฉลี่ยของปริมาณการเดินทางทางอากาศ (Passenger Traffic Growth) และ ปริมาณการขนส่งสินค้าทางอากาศ (Cargo Traffic Growth) ในระยะ 20 ปี  ข้างหน้า จะสูงถึงร้อยละ 4.8 และ 6.2 ต่อปี ตามลำดับ 
2.  สมาคมการขนส่งทางอากาศระหว่างประเทศ (ไออาต้า)  ได้คาดการณ์แนวโน้มการเติบโตของธุรกิจสายการบินโดยประมาณการขยายตัวของการขนส่งผู้โดยสาร (Passenger Traffic) และการขนส่ง  สินค้าทางอากาศ (Freight Traffic) ของโลกในช่วงเวลา 5 ปี ระหว่าง ปี พ.ศ. 2548-2552 จะมีอัตราการ เติบโตเฉลี่ยร้อยละ 5.96 ต่อปี และร้อยละ 6.3 ต่อปี ตามลำดับ และคาดการณ์แนวโน้มการเติบโตของธุรกิจการบินของโลกในช่วง 20 ปีข้างหน้า ปริมาณการเดินทางและการขนส่งสินค้าจะสูงขึ้นกว่า 2.5-3 เท่า เมื่อเปรียบเทียบกับปริมาณในปัจจุบัน

ส่วนแนวโน้มการเติบโตของอุตสาหกรรมด้านการขนส่งทางอากาศของโลก ในแต่ละภูมิภาค ระหว่าง ปี 2548– 2552  มีอัตราการเติบโต ดังนี้
	ภูมิภาค
	อัตราการเติบโตภายในภูมิภาค (ร้อยละ)

	
	ผู้โดยสาร
	การขนส่งสินค้า

	เอเชียแปซิฟิก
	6.8
	8.5

	ทวีปยุโรป
	5.1
	4.1

	ละตินอเมริกา
	4.2
	5.0


จะเห็นได้ว่าภูมิภาคเอเชียแปซิฟิก ซึ่งรวมประเทศไทยไว้ด้วยนั้น เป็นภูมิภาคที่มีศักยภาพสำหรับ
อุตสาหกรรมด้านการขนส่งทางอากาศที่สูงที่สุดในโลก ทั้งนี้ ปัจจัยหลักสำคัญที่ส่งผลต่อการเติบโตของ
อุตสาหกรรมด้านการขนส่งทางอากาศในภูมิภาคเอเชียแปซิฟิก คือ การพัฒนาเศรษฐกิจและการเปิดเสรีทางการค้าระหว่างประเทศ
ในขณะนี้ หลายประเทศในภูมิภาคเอเชียแปซิฟิก รวมทั้งประเทศไทยจึงมีนโยบายส่งเสริมให้มีการพัฒนาอุตสาหกรรมด้านการขนส่งทางอากาศที่เข้มแข็งและยั่งยืน เพื่อช่วยส่งเสริมให้อุตสาหกรรมที่
เกี่ยวเนื่องเติบโตตามไปด้วย  ทั้งการติดต่อธุรกิจการลงทุนและการท่องเที่ยว รวมถึงการขนส่งสินค้าและ
กิจกรรมทางธุรกิจที่เกี่ยวเนื่อง  

ดังนั้น คค. ในฐานะหน่วยงานหลักที่รับผิดชอบด้านการพัฒนาการขนส่งของประเทศ จึงได้จัดทำสมุดปกขาว (White Paper) : แนวทางการพัฒนาระบบการขนส่งสู่การพัฒนาประเทศอย่างยั่งยืนขึ้น  โดยหลักคิดในการจัดทำสมุดปกขาวได้ยึดหลักการที่สำคัญในการพัฒนาประเทศ อาทิ การคำนึงถึงคนเป็นศูนย์กลางในการพัฒนา และ ปรัชญาของเศรษฐกิจพอเพียง  นอกจากนั้น ยังยึดหลักการบริหารจัดการที่ดีที่จะสร้างและสนับสนุนให้มีคนดี ระบบดีในกระบวนการพัฒนาระบบขนส่งของประเทศ โดยสมุดปกขาวได้กำหนดแนวทางการพัฒนาการขนส่งของประเทศไว้ 7 แนวทาง คือ
1. การขนส่งเพื่อพัฒนาเศรษฐกิจ 
2. การขนส่งเพื่อสังคม 
3. การขนส่งเพื่อการประหยัดพลังงาน และรักษาสิ่งแวดล้อม
4. การขนส่งเพื่อพัฒนาพื้นที่และเมือง
5. การขนส่งเพื่อเชื่อมโยงกับประเทศเพื่อนบ้าน
6. การพัฒนาระบบบริหารจัดการที่ดีเพื่อการขนส่ง และ
7. การพัฒนาคนเพื่อการขนส่ง

อย่างไรก็ตาม   ปัจจัยหนึ่งที่จะส่งเสริมให้อุตสาหกรรมการขนส่งทางอากาศมีอัตราการเติบโตสูงขึ้นอย่างรวดเร็ว ก็คือ สิทธิการบินและการเปิดน่านฟ้าเสรี (Open Sky Policy)  ซึ่งในขณะนี้ หลายประเทศในกลุ่มประเทศอาเซียนได้มีการตกลงกันในเรื่องนี้  และมีความต้องการให้สายการบินของชาติสมาชิกเปิดเสรีการบินระหว่างเมืองหลวงของกันและกัน ภายใต้ข้อตกลงเปิดเสรีน่านฟ้า ภายในปี 2551
นโยบายการเปิดเสรีทางการบินนี้  ทำให้รูปแบบการดำเนินธุรกิจด้านการบินมีแนวโน้มการ    เติบโตและการแข่งขันที่สูงขึ้นอย่างรวดเร็ว ตัวอย่างที่เห็นในปัจจุบัน ก็คือ ผลของทางอุตสาหกรรมด้านการขนส่งทางอากาศและการเปิดน่านฟ้า ทำให้สายการบินของไทยมีการขยายตัวเพิ่มขึ้น รวมทั้งการเติบโตอย่างรวดเร็วของธุรกิจสายการบินต้นทุนต่ำในไทย  โดยปัจจุบันมีสายการบินให้บริการเพิ่มขึ้นเป็น 7 สายการบิน คือ  (1) บริษัท การบินไทย จำกัด (มหาชน)   (2) โอเรียนท์ไทย   (3) นกแอร์    (4) วันทูโก  (5) บางกอกแอร์แวย์  (6) ไทยแอร์เอเชีย และ (7) พีบีแอร์   ซึ่งเป็นผลให้สายการบินที่ให้บริการอยู่ในปัจจุบันต้องปรับกลยุทธ์ในการแข่งขัน เพื่อสร้างความแตกต่างในด้านการบริการ พร้อมทั้งยกระดับและปรับปรุงผลิตภัณฑ์และบริการเพื่อตอบสนองความต้องการของผู้โดยสารให้ได้มากที่สุด

สำหรับประเทศไทย  คค. ได้เตรียมการกำหนดนโยบายด้านการขนส่งทางอากาศ  โดยได้เชิญ   หน่วยงานที่เกี่ยวข้อง เช่น ขอ. ทอท.ฯลฯ ให้เตรียมความพร้อมรองรับการเปิดเสรีด้านการบินในปี 2558 ซึ่ง  อุตสาหกรรมการบินของไทย ทั้งสนามบินและสายการบินจะต้องสร้างขีดความสามารถในการแข่งขันทั้งในด้านคุณภาพ และความทันสมัย

ประเด็นที่ต้องพิจารณา คือ การขาดแคลนบุคลากรด้านการบิน โดย คค. ให้ ขอ. หารือกับผู้ที่เกี่ยวข้องเพื่อเร่งพัฒนาบุคลากรด้านการบินให้ทันกับความต้องการในการเปิดเสรีและผลิตบุคลากรที่มี     คุณภาพ เพราะเกี่ยวข้องกับความปลอดภัย




ด้านธุรกิจสายการบิน
ปัญหาราคาน้ำมันเชื้อเพลิงที่พุ่งสูงขึ้นอย่างมากนี้  ยังคงเป็นปัจจัยในเชิงลบที่ส่งผลโดยตรงต่อ       อุตสาหกรรมการบินทั่วโลกอย่างต่อเนื่อง  ทั้งนี้ ผลจากราคาน้ำมันสูงขึ้นทำให้ต้นทุนจากน้ำมันสูงถึงร้อยละ 30  จากเดิมมีสัดส่วนเพียงร้อยละ 15-18 เท่านั้น  สายการบินทั้งของภายในประเทศและต่างประเทศ ต่างพิจารณาการปรับขึ้นค่าธรรมเนียมน้ำมัน เพื่อชดเชยผลกระทบจากราคาน้ำมันที่มีแนวโน้มสูงขึ้น  เช่น บกท. จะพิจารณาปรับขึ้นราคาค่าโดยสาร โดยในปี 2551 บกท. จะปรับขึ้นค่าโดยสารในส่วนผู้ที่ซื้อตั๋วโดยสารจากต่างประเทศและต่อเครื่องภายในประเทศไทย ซึ่งการปรับขึ้นค่าโดยสารครั้งนี้จะไม่กระทบการซื้อ  ตั๋วโดยสารในประเทศ  
เช่นเดียวกับสายการบินของต่างชาติ  โดย แจแปน แอร์ไลน์ สิงคโปร์แอร์ไลน์  คาเธ่ย์ แปซิฟิก แอร์เวย์  รวมทั้งสายการบินของจีนและของสหรัฐอเมริกา ซึ่งก็เตรียมขึ้นราคาค่าตั๋วโดยสารในเส้นทางบินต่างๆ เพื่อชดเชยต้นทุนเชื้อเพลิงที่สูงขึ้น จากการที่ราคาน้ำมันดิบในตลาดโลกที่เพิ่มสูงอย่างต่อเนื่อง เหนือระดับ 90 ดอลลาร์ต่อบาร์เรล โดยราคาเชื้อเพลิงสำหรับเครื่องบินเจ็ทปรับตัวขึ้นกว่าร้อยละ 40  
เนื่องจากราคาเชื้อเพลิงเครื่องบินมีแนวโน้มเพิ่มสูงขึ้นอย่างต่อเนื่อง  ทำให้ต้นทุนของสายการบินสูงขึ้นมาก  ประกอบกับปัจจัยเรื่องภาวะโลกร้อนที่กำลังเป็นปัญหาอยู่ในขณะนี้ โดยล่าสุดนั้น สายการบินกาตาร์ ได้ทำการศึกษาการใช้ประโยชน์จากก๊าซ (น้ำมันก๊าดจีทีแอล) แทนการใช้เชื้อเพลิงสังเคราะห์ในอีก 2-3 ปีข้างหน้า 
การวิจัยดังกล่าวจะเน้นการให้ความสำคัญแก่คุณภาพของอวกาศ การประหยัดเชื้อเพลิง และ ลดการปล่อยก๊าซคาร์บอนในบริเวณสนามบินและในระดับน้ำทะเล ซึ่งกาตาร์ปิโตรเลียมและเชลล์ เป็น        ผู้ลงทุนก่อสร้างศูนย์แปลงก๊าซเป็นของเหลว มูลค่าหลายพันล้านดอลล่าร์ เพื่อให้กาตาร์เป็นศูนย์กลาง         จีทีแอลของโลก และเป็นสายการบินพาณิชย์สายแรกของโลกที่จะใช้ก๊าซเป็นเชื้อเพลิง
 

คาดว่าน้ำมันก๊าดจีทีแอล จะช่วยลดปริมาณการแพร่ก๊าซคาร์บอน ลดการเผาผลาญเชื้อเพลิง และเพิ่มประสิทธิภาพการทำงานของเครื่องบินด้วย ซึ่งจะเริ่มทดสอบการบิน หลังจากศึกษาอย่างละเอียดและได้รับการอนุมัติอย่างเป็นเอกฉันท์จากผู้ผลิตอุปกรณ์และหน่วยงานซึ่งมีหน้าที่กำกับดูแลทั่วโลก

การสั่งซื้อเครื่องบินพาณิชย์
ในช่วงที่ผ่านมา มีสายการบินหลายสายที่สั่งซื้อเครื่องบินพาณิชย์ เพื่อเพิ่มจำนวนอากาศยานในฝูงบิน และเพิ่มศักยภาพของสายการบิน ดังนี้
	สายการบิน
	แบบเครื่องบิน
	จำนวน
	หมายเหตุ

	สายการบินเอมิเรตส์
	แอร์บัส
	78 ลำ
	ถือเป็นการลงนามสั่งซื้อเครื่องบินล็อตใหญ่สุดในประวัติศาสตร์อุตสาหกรรม การบิน

	
	รวมเครื่องบินซูเปอร์จัมโบ้ A380 จำนวน 8 ลำ ด้วย
	

	
	โบอิง 777
	12 ลำ
	

	สายการบินกาตาร์
	โบอิง 777
	27 ลำ
	เพื่อเพิ่มฝูงบินที่มีอยู่แล้ว    58 ลำ เป็น 110 ลำ ภายในปี 2553

	เนชั่นแนล แอร์ เซอร์วิส
	แอร์บัส A320
	20 ลำ
	สายการบินต้นทุนต่ำของ   ซาอุดีอาระเบีย




	สายการบิน (ต่อ)
	แบบเครื่องบิน
	จำนวน
	หมายเหตุ

	แควนตัส แอร์ไลนส์
	แอร์บัส A320 และ A321

	68 ลำ
	ตามแผนจัดซื้อเครื่องบินลำตัวแคบจำนวน 188 ลำ เพื่อขยายฝูงบินในเส้นทางในประเทศและภูมิภาคเอเชีย

	
	พร้อมรับสิทธิในการซื้อเครื่องบินเพิ่มอีก 40 ลำ
	

	
	โบอิ้ง รุ่น 737-800


	31 ลำ
	แอร์บัส จะส่งมอบ A321 ลำแรกให้แควนตัส ใน ก.พ.51 ส่วนโบอิง มีกำหนดส่งมอบ 6 ปี โดยเริ่มในปี 2552 เป็นต้นไป

	
	ได้รับสิทธิซื้อเครื่องบินเพิ่มจำนวน 49 ลำ 

	

	เวียดนามแอร์ไลน์
	โบอิ้ง 7E7-8 
"ดรีมลายเนอร์"
	12 ลำ
	

	
	แอร์บัส A-350-900XWB 
	10 ลำ
	เป็นรุ่นลำตัวกว้างพิเศษ

	
	A321

	20 ลำ
	


 

จากตัวเลขข้างต้น จะเห็นว่า สายการบินของประเทศในอ่าวเปอร์เซีย ได้สั่งซื้อเครื่องบินโดยสารจำนวน 140 ลำ ซึ่งมีมูลค่าเกือบ 40,000 ล้านดอลลาร์  แสดงถึงการเติบโตของอุตสาหกรรมการบินโลกและการขยายตัวอย่างรวดเร็วของธุรกิจการบินภูมิภาคตะวันออกกลาง   ทั้งนี้ เศรษฐกิจตะวันออกกลางที่กำลังเฟื่องฟูอย่างมาก จากราคาพลังงานทะยานขึ้นอย่างต่อเนื่อง ส่งผลให้ประเทศที่มีทรัพยากรน้ำมันอุดมสมบูรณ์หลายประเทศ โดยเฉพาะสหรัฐอาหรับเอมิเรตส์ ทุ่มเทงบประมาณจำนวนมหาศาลไปกับโครงการต่างๆ เพื่อเพิ่มศักยภาพด้านการบิน ซึ่งส่งผลดีต่อบรรดาผู้ผลิตเครื่องบินโดยตรง

 

ส่วนสายการบินแควนตัสนั้น ต้องการเพิ่มจำนวนเครื่องบิน เพื่อรักษาส่วนแบ่งตลาดของ          แควนตัสและเจ็ทสตาร์ สายการบินในเครือ ซึ่งเป็นเจ้าของส่วนแบ่งตลาด 65% ในธุรกิจการบินในออสเตรเลียและหนึ่งในสามของเที่ยวบินเข้า-ออก ของออสเตรเลีย

สำหรับในเวียดนามนั้น ก็จะเห็นว่า มีการสั่งซื้อเครื่องบินจำนวนมากเช่นกัน ทั้งนี้ เนื่องจาก ธุรกิจของสายการบินเวียดนามแอร์ไลน์นั้น ขยายตัวเฉลี่ยร้อยละ 11.7 ต่อปี ทั้งเที่ยวบินในประเทศและต่างประเทศ ในขณะเดียวกัน อุตสาหกรรมและบริการท่องเที่ยวของประเทศก็กำลังเติบโตอย่างรวดเร็ว  คู่ขนานกันไป    เศรษฐกิจที่เติบโตในอัตราสูงนี้ ทำให้ความค้องการเครื่องบินโดยสารมีจำนวนมากขึ้น
อย่างไรก็ตาม  อุตสาหกรรมและธุรกิจการบินในเวียดนามอาจจะขยายตัวได้ถึงปีละร้อยละ 14 ภายในปี 2556  โดยเวียดนามคาดหวังว่า สายการบินแห่งชาติจะเป็น 1 ใน 3 อันดับแรกในภูมิภาคทั้งด้านบริการ มาตรฐานการบินและเครื่องบินที่ใช้  
นอกเหนือจากการสั่งซื้อเครื่องบินโดยสารในครั้งนี้แล้ว สายการบินเวียดนามแอร์ไลน์ก็มี      แผนการจัดซื้อเครื่องบินเพิ่ม รวมทั้งสิ้น 20 ลำในปี 2558 และเพิ่มเป็น 28 ลำในปี 2563 ซึ่งจะเป็นปีสุดท้ายในแผนพัฒนายกระดับสายการบินแห่งชาติ
ในปัจจุบันเวียดนามแอร์ไลนส์เปิดบินเชื่อม 26 ปลายทางใหญ่ในเอเชียแปซิฟิกและยุโรป และมีแผนจะเปิดบินไปยังนครลอสแอนเจลีสในปลายปี 2551 ซึ่งจะเป็นการบินไปยังสหรัฐฯ ครั้งแรกในรอบกว่า 30 ปี  ปัจจุบันเวียดนามแอร์ไลนส์มีเครื่องบินใช้งานเพียง 46 ลำ ตามแผนพัฒนาที่ประกาศเมื่อปีที่แล้ว สายการบินแห่งชาติจะมีเครื่องบิน 86 ลำในปี 2558 และเป็น 110 ลำหรือกว่านั้น ในปี 2563


การบินเช่าเหมาลำ
แนวโน้มตลาดธุรกิจเครื่องบินเช่าเหมาลำเติบโตอย่างมากตามสภาพเศรษฐกิจขยายตัว   ลักษณะเครื่องบินเช่าเหมาลำทั่วโลกจะถูกแบ่งเป็นหลายประเภทตามแต่ละขนาดของเครื่องบิน และ  เนื่องจากศักยภาพของเครื่องบินแต่ละประเภทไม่เท่ากัน ทำให้ภาพมูลค่าโดยรวมของตลาดเครื่องบิน  เช่าเหมาลำนั้นไม่สามารถชี้จำเพาะได้  แต่หากจะกล่าวถึงมูลค่าตลาดในประเทศไทยแล้วนั้นธุรกิจ    เช่าเหมาลำยังถือว่ามีมูลค่าไม่สูงมาก อาจด้วยเรื่องจากเป็นธุรกิจที่ยังไม่มีการแข่งขันสูงและต้องใช้การลงทุนด้วยต้นทุนที่มากพอสมควรจึงทำให้มูลค่าตลาดไม่มีความผันผวนและมีการเติบโตที่ค่อนข้างต่อเนื่องแต่ไม่รวดเร็ว

ด้วยสภาพธุรกิจเครื่องบินเช่าเหมาลำที่เติบโตขึ้นเรื่อยๆ  ทำให้ในปัจจุบัน มีบริษัทที่ดำเนินธุรกิจเครื่องบินเช่าเหมาลำจำนวน 6 ราย ได้แก่ 
1. บริษัท ไมเนอร์ เอวิเอชั่น จำกัด 
2. บริษัท รอยัลสกาย จำกัด 
3. บริษัท สีชังฟลายอิ้งเซอร์วิส จำกัด 
4. บริษัท สยามแลนด์ ฟลายอิ้ง จำกัด 
5. บริษัท ไทยฟลายอิ้ง เซอร์วิส จำกัด 
6. บริษัท เอเชี่ยน แอร์โรสเปซ เซอร์วิส จำกัด

สำหรับบริษัทเอเซี่ยน แอร์โรสเปซฯ ได้ขออนุญาตทำการบินแบบประจำจาก ขอ. เมื่อเดือนมีนาคม 2549 ด้วยทุนจดทะเบียน 25 ล้านบาท ล่าสุดได้แจ้ง ทอท. ว่าจะใช้สนามบินดอนเมืองดำเนินธุรกิจเครื่องบินเช่าเหมาลำ ซึ่งบริษัท เอเซี่ยน แอร์โรสเปซฯ มีกรรมการประกอบด้วย นายประทีป  บุญประสม นายเชน ชุ่มอินทรจักร และนายเนตรนิวัตร ธาราชีพ

1. บริษัท สยามแลนด์ ฟลายอิ้ง จำกัด 
เริ่มดำเนินธุรกิจมาตั้งแต่ปี พ.ศ. 2534  ปัจจุบันเป็นบริษัทที่มีส่วนแบ่งทางการตลาดสูงถึงร้อยละ 90 ของตลาดบริการเช่าเหมาลำขนาดเล็กของไทย

	ผู้บริหาร
	นายสุนทร อรุณานนท์ชัย  ประธานเจ้าหน้าที่


	ผู้ถือหุ้นใหญ่
	เป็นบริษัทในเครือเจริญโภคภัณฑ์ (ซีพี)  โดยเมื่อปี พ.ศ.2540 ซีพีได้เข้ามาเป็น  ผู้ถือหุ้นในสยามแลนด์เพียงรายเดียว

	บริการที่มี
	1. บริการ Executive Wings บริการเดินทางเพื่อธุรกิจและการท่องเที่ยว ที่สามารถเลือกเส้นทางการบิน วัน เวลาที่ต้องการเดินทาง
2. บริการ Medical Wings บริการเช่าเหมาลำสำหรับผู้ป่วย รองรับบริการฉุกเฉิน 24 ชั่วโมง

	เครื่องบิน
	1. เครื่องบินเจ็ทรุ่น Hawker 850 XP 1 ลำ (มูลค่า 475 ล้านบาท) จากประเทศสหรัฐอเมริกา
2. เครื่องบินขนาดเล็ก Super King Air 350 (Turbo prop) จำนวน 2 ลำ

	กลุ่มลูกค้า
	นักธุรกิจ และนักท่องเที่ยวทั้งชาวไทยและชาวต่างชาติ  โดยแบ่งกลุ่มลูกค้าเป็น นักธุรกิจกว่าร้อยละ 80 และ นักท่องเที่ยว ร้อยละ 20 แยกเป็นลูกค้าต่างประเทศ ร้อยละ 70 และลูกค้าคนไทย ร้อยละ 30

	ตลาดหลัก
	ยุโรป อเมริกา ตะวันออกกลาง อินเดีย ญี่ปุ่น ฮ่องกง

	ผลประกอบการ

	การเติบโตปีละร้อยละ 20 จากเครื่องบินเช่าเหมาลำที่มีอยู่แล้ว 2 ลำคือ รุ่น Super king Air 350 ในบริการเช่าเหมาลำทั้งแบบบรรทุกผู้โดยสารที่เป็นนักท่องเที่ยว นักธุรกิจ และผู้ป่วยในรูปแบบบริการ Medical Wings ดังนั้น คาดว่าสิ้นปี 2550 บริษัทจะมีรายได้จากเครื่องบิน 2 ลำดังกล่าวประมาณ 120-130 ล้านบาท



	แผนการในอนาคต
	แผนการซื้อเครื่องบินเพิ่มอีก โดยพัฒนาระบบเทคโนโลยีที่สามารถช่วยประหยัดน้ำมันเพลิง เช่น การติดตั้งวิงเล็ท (Winglet) 

	
	แผนการตลาด ขณะนี้อยู่ระหว่างการเจรจากับลูกค้า ซึ่งเป็นหน่วยงานที่ผู้บริหารมีภารกิจต้องเดินทางติดต่อประสานงานระหว่างประเทศบ่อยๆ เช่น กลุ่มบริษัทต่างชาติที่เข้ามาลงทุนในไทย หรือบริษัทคนไทยที่ไปลงทุนในต่างประเทศ โดยเฉพาะประเทศจีน อินเดีย และเวียดนาม คาดว่าจะได้ข้อสรุปและเซ็นสัญญาอีกหลายบริษัทในเร็วๆ นี้


2. บริษัท ไมเนอร์ เอวิเอชั่น จำกัด  ในเครือไมเนอร์ เอวิเอชั่น คอร์ปอเรชั่น จากสหรัฐฯ
	ผู้บริหารและผู้ถือหุ้นใหญ่
	กรรมการและผู้ถือหุ้น ได้แก่ นายวิลเลี่ยม ไฮเน็คกี้ นายกริด ชาห์ และนายนิชิต้า ชาห์ ส่วนกลุ่มคนไทยมีนางปรารถนา มโนมัยพิบูลย์ และนางปัทมาวลัย รัตนพล

	เครื่องบิน
	เครื่องบิน Citation X  1 ลำ

	กลุ่มลูกค้า
	นักธุรกิจและนักท่องเที่ยวระดับพรีเมี่ยม ที่ต้องเดินทางเป็นประจำ ทั้งจาก       หน่วยงานราชการและภาคเอกชน 

	เป้าหมาย
	ลูกค้าใช้บริการเช่าเหมาลำในปีแรกนี้ ไม่ต่ำกว่า 600 ชั่วโมงบิน 
มีรายได้ประมาณ 50 ล้านบาท

	จุดขาย

	1. ค่าบริการถูกกว่า คือ อยู่ที่ 108,800 บาทต่อชั่วโมง  ในขณะที่ของฮ่องกงและ    สิงคโปร์อัตราค่าบริการอยู่ที่ 139,400-153,000บาทต่อชั่วโมง
2. การเชื่อมโยงการบริการในการเดินทางและที่พัก โดยมีโรงแรมในเครือไมเนอร์ กรุ๊ปรองรับนักท่องเที่ยว 3 แบรนด์ คือ Four Seasons Bangkok, Marriott Resort and Spa และ Anantara 

	เส้นทางบิน
	จากกรุงเทพฯ สู่จุดหมายปลายทางในเมืองไทย ได้แก่ ภูเก็ต เชียงใหม่ สมุย และประเทศใกล้เคียง เช่น สิงคโปร์ ลาว กัมพูชา อินโดนีเซีย อินเดีย มัลดีฟส์ และ    ศรีลังกา

	แผนการในอนาคต
	1. ขยายเส้นทางบินไปยังประเทศในแถบตะวันออกกลาง และฮ่องกง ด้วย โดยใช้เครื่องบินรุ่นใหม่ Citation X และเครื่องบิน Piper Malibu Mirage 
2. ช่วงกลางปี 2551 บริษัทฯ จะสั่งซื้อเครื่องบิน Cessna Citation X เพิ่มอีก 1 ลำ   และ Cessna Citation CJ3


3. บริษัท โรยัลสกาย จำกัด 
	ผู้บริหารและผู้ถือหุ้นใหญ่
	นายรังสรรค์ เฉลิมไกรวุฒิ

	เครื่องบิน
	1. เครื่องบิน Cessna 172 ขนาด 1 เครื่องยนต์ จำนวน 6 ลำ บรรทุกผู้โดยสารได้  3 ที่นั่ง เก็บอัตราค่าบริการ 13,000 บาทต่อชั่วโมง ยังไม่รวมภาษีมูลค่าเพิ่ม  
2. เครื่องบิน Piper รุ่นเทอร์โบพร็อพ 2 ใบพัด บรรทุกผู้โดยสารได้ 6 ที่นั่ง 
3. เครื่องบินเจ็ท บรรทุกผู้โดยสารได้ 7-9 ที่นั่ง คิดค่าบริการในอัตราชั่วโมงละ 100,000 กว่าบาท สำหรับการให้บริการเครื่องบินเช่าเหมาลำระหว่างประเทศ มีบริการระยะทางไกลถึงอินเดีย และประเทศจีนตอนใต้ 


4. บริษัท ไทยฟลายอิ้ง เซอร์วิส จำกัด  เริ่มก่อตั้งมาตั้งแต่ปี 2521
	ผู้บริหารและผู้ถือหุ้นใหญ่
	นายธีเดช ไม้ไทย นายชลิตรัตน์ จันทรุเบกษา นายกฤษฎา อรุณวงศ์ ณ อยุธยา และนายสันติ ภิรมย์ภักดี

	เครื่องบิน
	Cessna Grand Caravan 1 ลำ  บรรทุกผู้โดยสารได้ 8 ที่นั่ง ค่าบริการ 40,000 บาทต่อชั่วโมง  ปัจจุบันให้บริการเครื่องบินเช่าเหมาลำเฉพาะภายในประเทศ 



5. บริษัท สีชังฟลายอิ้ง เซอร์วิส 
	ผู้บริหารและผู้ถือหุ้นใหญ่
	นายแพทย์บุญ วนาสิน และ นายจิระ รัตนะรัต

	เครื่องบิน
	ให้บริการเครื่องเฮลิคอปเตอร์เช่าเหมาลำ โดยคิดค่าบริการชั่วโมงละ 990,000 บาทไม่รวมภาษีมูลค่าเพิ่ม 


นอกเหนือจากธุรกิจบริษัทให้บริการเช่าเหมาลำที่มีแนวโน้มเติบโตขึ้นแล้ว  ยังพบว่าปริมาณการใช้ท่าอากาศยานดอนเมืองของเครื่องบินเช่าเหมาลำ ก็ยังเพิ่มขึ้นเรื่อยๆ โดยในเดือนตุลาคมที่ผ่านมาพบว่า มีปริมาณเครื่องบินเช่าเหมาลำใช้บริการท่าอากาศยานดอนเมือง 132 เที่ยว  คาดว่าปลายปีนี้จนถึงปี 2551  จะมีเที่ยวบินของเครื่องบินเช่าเหมาลำเพิ่มขึ้นอย่างแน่นอนเพราะความต้องการของตลาดเติบโตอย่างต่อเนื่อง รวมถึงการแข่งขันที่เข้มข้นของผู้ประกอบการ

อย่างไรก็ตาม  แนวคิดที่จะส่งเสริมให้ท่าอากาศยานดอนเมืองเป็นศูนย์กลางธุรกิจเครื่องบิน         เช่าเหมาลำในภูมิภาคนี้ ได้รับการสนับสนุนจากทั้ง ทอท. และ บริษัทเอกชนที่ให้บริการเช่าเหมาลำ ทั้งนี้เนื่องจากความได้เปรียบของสมรภูมิที่ตั้งของประเทศไทย เพราะมีที่ตั้งอยู่จุดกลางของทวีปเอเชียสามารถบินไปทุกประเทศในเอเชีย และออสเตรเลียได้ โดยใช้ระยะเวลาเดินทางเพียง 4-5 ชั่วโมง ซึ่งสอดคล้องกลุ่ม    ลูกค้าของธุรกิจเครื่องบินเช่าเหมาลำที่ต้องการความรวดเร็วในการเดินทาง  ประกอบกับ อัตราค่าบริการที่ถูกกว่าในประเทศสิงคโปร์ และฮ่องกง  ดังนั้น ประเทศจึงสามารถพัฒนาศักยภาพให้เป็นศูนย์กลางธุรกิจเครื่องบินเช่าเหมาลำได้
ด้านท่าอากาศยาน
ท่าอากาศยานภายในประเทศ
ในขณะนี้ ข้อสรุปในเรื่องการใช้ท่าอากาศยานของกรุงเทพฯ ก็ยังไม่ได้ข้อยุติที่แน่นอน ล่าสุดนั้น บริษัท ท่าอากาศยานไทย จำกัด (มหาชน) หรือ ทอท. ได้จัดประชุมเชิงปฏิบัติการเรื่อง “จากดอนเมืองสู่สุวรรณภูมิ : ก้าวต่อไปของท่าอากาศยานไทย” เพื่อระดมความคิดเห็นจากหน่วยงานที่เกี่ยวข้องและตัวแทนสายการบิน กรณีการแบ่งบริการย้ายกลับมายังสนามบินดอนเมือง เพิ่มจากปัจจุบัน  โดย นายภาสกร   สุวรรณกนิษฐ์  ที่ปรึกษา ทอท. ได้นำเสนอผลการศึกษาการเติบโตของผู้โดยสารและเที่ยวบิน (ภายใต้การใช้ดอนเมืองสำหรับเที่ยวบินภายในประเทศ) จะทำให้สุวรรณภูมิ เต็มขีดความสามารถในปี 2552 หรือ มีผู้โดยสารเต็มความจุ 45 ล้านคนต่อปี  หลังจากนั้นจะเกิดความแออัดในการให้บริการ ซึ่งแนวทางออกในการแก้ปัญหาตามผลการศึกษาขององค์การการบินพลเรือนระหว่างประเทศ (ICAO) เมื่อท่าอากาศยานสุวรณภูมิถึงจุดอิ่มตัวสูงสุดที่จะเกิดขึ้นในปี 2556 มี 3 ทาง คือ 
1. ซื้อที่ดินเพื่อทำรันเวย์ที่ 3 และ 4 
2. ย้ายจราจรบางส่วนกลับดอนเมือง ซึ่งเน้นไปที่ สายการบินต้นทุนต่ำ 3 สายคือ นกแอร์  

วันทูโก และ ไทยแอร์เอเชีย  
3. สร้างสนามบินใหม่

ทั้งนี้ ผลการศึกษาเดิมเมื่อ 13 ปีก่อน  ประมาณการเติบโตของจำนวนเที่ยวบินและผู้โดยสาร 
พบว่า ลักษณะการบินเปลี่ยนไปโดยมีการใช้เครื่องบินขนาดเล็กลง ทำให้จำนวนผู้โดยสารต่อเที่ยวลดลง  โดยจากผลการศึกษาเดิมของ GEC ในปี 2532 ประมาณการผู้โดยสาร 283 คนต่อเที่ยวบิน เหลือ 175 คน

ต่อเที่ยวบิน (ผลศึกษาของ ICAO ล่าสุด) และปัจจุบันเหลือ 165 คนต่อเที่ยวบิน ซึ่งการที่สายการบินใช้เครื่องบินเล็กลงกระทบกับขีดความสามารถของรันเวย์ที่ต้องรองรับเที่ยวบินถี่ขึ้นและกระทบไปถึงการเพิ่ม  มลภาวะทางเสียงมากกว่าที่คาดไว้

การลงทุนขยายสุวรรณภูมิระยะที่ 2 และ 3 จะต้องเริ่มทันที และ คาดว่าจะเสร็จในปี 2554 โดยจะสามารถรองรับผู้โดยสารและเที่ยวบินได้ไปถึงปี 2558 ก็จะเต็มขีดความสามารถอีก ซึ่งการลงทุนของ ทอท. ในการทำรันเวย์ที่ 3 จะสามารถรองรับได้ 96 ล้านคนต่อปี (เต็มความจุในปี 2564) และหากขยายเป็น 6 รันเวย์ จะรองรับ 112 ล้านคนต่อปี 
ทั้งนี้ ตามผลศึกษาจาก ICAO ได้ระบุว่า หากมีการย้ายสายการบินต้นทุนต่ำ 3 สายการบิน คือ นกแอร์ วันทูโก และแอร์เอเชีย รวมถึงเที่ยวบินในประเทศบางส่วนของการบินไทย ก็ช่วยลดความคับคั่งของท่าอากาศยานสุวรรณภูมิได้มาก

อย่างไรก็ตาม ทางออกที่ดีที่สุดตามข้อเสนอ คือ การใช้ดอนเมืองเป็นท่าอากาศยานของ       สายการบินต้นทุนต่ำ ทั้งในประเทศและต่างประเทศ  เนื่องจากปัจจุบัน สายการบินต้นทุนต่ำมีอัตราการ     เติบโตสูงถึงร้อยละ 20-30 ต่อปี ในขณะที่สายการบินปกติมีอัตราการเติบโตอยู่ที่ร้อยละ 4-5 ต่อปี  และ    จากข้อมูลพบว่า การย้ายบริการของ 3 สายการบินกลับมาให้บริการที่ดอนเมืองในปี 2550 ทำให้สามารถชะลอการลงทุนขยายสุวรรณภูมิเฟส 2 ได้ถึง 5 ปี  และ เฟส 3 ออกไปได้ถึง ปี พ.ศ.2560 และยังทำให้สุวรรณภูมิสามารถเปิดให้บริการโดยที่ไม่มีปัญหาทางความหนาแน่นของผู้โดยสารไปถึงปี 2564

ปัญหาความแออัดของสนามบินสุวรรณภูมิเกิดขึ้นเร็วกว่าที่คาดการณ์ไว้ เนื่องจากการเปิดใช้สนามบินไม่ได้ดำเนินการตามแผนแม่บท ที่กำหนดให้ใช้สนามบินดอนเมืองควบคู่ไปด้วย โดยเครื่องบินที่มีขนาดเล็กหรือเที่ยวบินในประเทศให้อยู่ที่ดอนเมือง  ซึ่งเวลานั้นยังไม่มีโลว์คอสแอร์ไลน์  ส่วนเครื่องบินขนาดใหญ่ หรือจำพวกบินระหว่างประเทศให้ย้ายมาสุวรรณภูมิ  แต่ในปี 2546 มีการเปลี่ยนนโยบายให้ย้ายบริการทั้งหมดมาสนามบินสุวรรณภูมิ  ประกอบกับ ทอท. เปิดใช้สนามบินสุวรรณภูมิล่าช้ากว่าแผนถึง 6 ปี ประกอบกับการเกิดขึ้นของสายการบินต้นทุนต่ำ รวมทั้งศักยภาพเครื่องบินก็พัฒนาไปมาก ส่งผลให้อัตราการเติบโตของผู้โดยสาร สายการบินและศักยภาพของเครื่องบินไม่เป็นไปตามที่วางแผนไว้  จึงทำให้สนามบินสุวรรณภูมิแออัดเร็วขึ้น 

ผลศึกษาเดิมมีแนวคิดจะใช้ประโยชน์ของสุวรรณภูมิ และดอนเมืองร่วมกัน แต่รัฐบาลชุดที่ผ่านมาได้ปรับนโยบายให้สุวรรณภูมิเป็นท่าอากาศยานนานาชาติในกรุงเทพฯ แห่งเดียว (Single Airport) ส่งผลให้การใช้บริการของผู้โดยสารที่สุวรรณภูมิคับคั่งอย่างรวดเร็ว ทั้งในแง่การใช้บริการอาคารผู้โดยสาร และปริมาณเที่ยวบินที่ใช้รันเวย์   โดยจากข้อมูลพบว่า ในอีก 5 ปีข้างหน้า ท่าอากาศยานของไทยจะมีปริมาณ   ผู้โดยสารถึง 64 ล้านคน ซึ่งในช่วงเวลาดังกล่าว จะต้องมีการขยายท่าอากาศยานสุวรรณภูมิ ในเฟสที่ 2 และ 3 พร้อมเปิดให้บริการแล้ว ซึ่งหมายความขณะนี้  จะต้องเริ่มก่อสร้างอาคารผู้โดยสารด้านทิศใต้ และ   รันเวย์ที่ 3 และ 4 ทันที หากไม่มีการใช้ประโยชน์ที่ท่าอากาศยานดอนเมืองเพิ่ม  ซึ่ง ทอท. จะต้องใช้เงิน      ลงทุนกว่า 10,000 ล้านบาทและต้องมีการเวนคืนที่ดินเพิ่มอีกกว่า 5,000 ไร่

อย่างไรก็ตาม หน่วยงานหลายหน่วยงานได้แสดงความคิดเห็นในประเด็นนี้ไว้ ดังนี้
1.  กรมการขนส่งทางอากาศ (ขอ.) กล่าวว่า การเปิดใช้ 2 สนามบินจะเพิ่มต้นทุนให้กับสายการบิน และทำให้ไทยสูญเสียโอกาสในการเป็นศูนย์กลางการบิน ดังนั้น นโยบายของ ขอ. และ คค. ในการใช้สนามบินเดียว จะส่งผลดีต่อเศรษฐกิจประเทศ  และ ทอท. ควรใช้ขีดความสามารถในการบริหารจัดการ


สนามบิน ทั้งด้านบุคลากรและเครื่องมือ เช่นเดียวกับที่เคยบริหารที่ดอนเมืองช่วงยังไม่เปิดสุวรรณภูมิ  ซึ่งดอนเมืองมีขีดความสามารถรองรับผู้โดยสารได้ 33 ล้านคนต่อปี แต่มีผู้โดยสารใช้บริการถึง 37-38 ล้านคนต่อปี ทั้งนี้ เพื่อรอการขยายสุวรรณภูมิขยายเฟส 2 และ 3 และเพื่อคงความเป็นศูนย์กลางของสุวรรณภูมิที่สามารถให้บริการการเชื่อมต่อเที่ยวบินที่เป็นโครงข่ายที่สมบูรณ์และผู้โดยสารได้รับความสะดวกสูงสุด นอกจากนี้ การใช้ 2 สนามบินจะมีการปัญหาการเชื่อมต่อเที่ยวบินทั้งผู้โดยสารและการขนส่งสินค้า  และทำให้ต้นทุนดำเนินงานของสายการบินเพิ่ม รวมทั้งยังมีปัญหาในเรื่องการควบคุมการจราจรทางอากาศ เนื่องจากดอนเมืองและสุวรรณภูมิอยู่ใกล้กันเกินไป  ดังนั้น ทอท. ควรมีเป้าหมายที่ชัดเจนในการมุ่งมั่นพัฒนา
สุวรรณภูมิเป็นสนามบินหลักและคงนโยบาย Single Airport

 

2. สมาคมตัวแทนธุรกิจสายการบิน (BAR) กล่าวว่า แนวโน้มขณะนี้ สายการบินต่างๆ จะเปลี่ยนมาใช้เครื่องบินขนาดเล็กและใหญ่  ส่วนเครื่องบินขนาดกลางจะหายไป  ทั้งนี้ เนื่องจากเครื่องบินขนาดเล็กจะประหยัดน้ำมันลงถึงร้อยละ 40 ซึ่งสอดคล้องกับสถานการณ์ราคาน้ำมันในขณะนี้  ส่วนเครื่องบินขนาดใหญ่ (เช่น A380) จะมีเทคโนโลยีที่ประหยัดน้ำมันและนำมาใช้ในสนามบินที่ไม่สามารถเพิ่มเที่ยวบินได้อีก จึงต้องใช้เครื่องบินใหญ่ขึ้นเพื่อขนผู้โดยสารได้มากสูงสุด 550-700 ที่นั่ง  ดังนั้น การเติบโตของเที่ยวบินจะมีอัตราที่ลดลงจากประมาณการเดิม ซึ่ง ทอท. ควรปรับแบบเทอร์มินอลที่จะมีการขยายในแผนใหม่เพื่อรองรับการเติบโตที่เปลี่ยนไป
ส่วนการใช้ดอนเมืองสำหรับเที่ยวบินระหว่างประเทศนั้น จะมีปัญหาในเรื่องเครื่องมือที่ให้บริการ ซึ่งยังเป็นเครื่องมือที่ใช้เทคโนโลยีเก่า สายการบินอาจมีปัญหาในการใช้บริการได้ เช่น ระบบสายพานลำเลียงกระเป๋า ระบบ เช็คอินด้วยตัวเอง ฯลฯ  ดังนั้น ทอท. ควรปรับปรุงวิธีบริหารจัดการสนามบินสุวรรณภูมิให้มีความรวดเร็วมากกว่าการย้ายกลับมาสนามบินดอนเมืองเพื่อบรรเทาความแออัด  และในการก่อสร้างอาคาร ผู้โดยสารเฟส 2  ก็ควรพิจารณาถึงพื้นที่การใช้สอยให้มากขึ้น อย่างเช่น สนามบินชางฮี ประเทศสิงคโปร์ ที่มีพื้นที่ทั้งสนามบินเพียง 8,000 ไร่ แต่มีพื้นที่ใช้สอยสูงถึง 1 ล้านตารางเมตร ขณะที่สนามบินสุวรรณภูมิมีพื้นที่รวม 20,000 ไร่ แต่มีพื้นที่ใช้สอยจริงเพียง 500,000 ตารางเมตรเท่านั้น  
3. คณะกรรมการผู้ดำเนินธุรกิจการบิน (Airport Operations Committee:AOC) กล่าวว่า ทอท. ควรยึดมั่นแนวคิด Single Airport  และหากต้องการให้ดอนเมืองเป็นสนามบินรอง ก็จะต้องมีระบบการเชื่อมต่อที่ดี เช่น รถไฟความเร็วสูง ที่เชื่อมระหว่าง 2 สนามบิน ภายใน 20 นาที  รวมทั้งปัจจัยเรื่องการขนส่ง
สินค้าอีกด้วย  อย่างไรก็ตามจุดยืนของ AOC  ยังคงไม่เห็นด้วยกับแนวทางการที่ไม่กลับมาใช้ดอนเมือง เนื่องจากการแบ่งแยกบริการ ทั้งระบบเช็คอิน ระบบไอที และแบ่งแยกพนักงาน ในขณะที่แต่ละสายการบินมีปริมาณเที่ยวบินต่อสัปดาห์เท่าเดิม จะทำให้ผู้ประกอบการสายการบิน มีต้นทุนเพิ่มขึ้น ขณะเดียวกัน การเชื่อมต่อระหว่าง 2 สนามบิน ยังไม่สะดวก  ดังนั้น การเปิดให้บริการ 2 สนามบิน ก็จะทำให้ผู้โดยสารไม่ได้รับความสะดวกด้วย

จากความคิดเห็นข้างต้นนั้น หน่วยเกี่ยวข้องส่วนใหญ่จะเห็นด้วยกับแนวคิด Single Airport 


สำหรับปัญหาเรื่องมลภาวะทางเสียงที่ท่าอากาศยานสุวรรณภูมินั้น ก็ยังคงเป็นปัญหาต่อเนื่อง โดย ทอท. มีแนวทางแก้ไขปัญหาโดยการเรียกเก็บค่าธรรมเนียมด้านเสียง (NOISE CHARGE) จาก      สายการบิน และผู้โดยสารที่ใช้ท่าอากาศยานสุวรรณภูมิ แต่อาจส่งผลให้ค่าใช้จ่ายในการใช้บริการท่าอากาศสุวรรณภูมิสูงขึ้น ซึ่งจะทำให้สายการบินต่างชาติหันไปใช้ท่าอากาศยานอื่นแทน เช่น สิงคโปร์       มาเลเซีย เวียดนาม รวมทั้งจีน

อย่างไรก็ตาม คค. ได้ปรับปรุงกฎหมายด้านการเดินอากาศ ซึ่งกฎหมายดังกล่าวกำหนดให้      ผู้บริหารท่าอากาศยานนำรายได้บางส่วนจากค่าธรรมเนียมการใช้ท่าอากาศยาน หรือ พีเอสซี (PASSENGER SERVICE CHARGE) ซึ่งเรียกเก็บจากผู้โดยสารมาใช้สำหรับการบริหารจัดการด้าน    

สิ่งแวดล้อม  ทั้งนี้ ข้อกำหนดดังกล่าวส่งผลให้ ทอท.ต้องนำรายได้ส่วนหนึ่งจากค่าพีเอสซี มาชดเชย    ประชาชนที่ได้รับผลกระทบทางเสียงหลังการเปิดใช้ท่าอากาศยานสุวรรณภูมิ โดยปัจจุบัน ทอท. เรียกเก็บ ค่าพีเอสซีในส่วนของผู้โดยสารขาออกระหว่างประเทศ ในอัตรา 700 บาท และผู้โดยสารในประเทศ 100 บาท  ทั้งนี้ ข้อกำหนดดังกล่าว ส่งผลให้ ทอท. ต้องนำรายได้ส่วนหนึ่งจากค่าพีเอสซี มาชดเชยประชาชนที่ได้รับผลกระทบทางเสียงหลังการเปิดใช้ ท่าอากาศยานสุวรรณภูมิ
ส่วนอากาศยานภูมิภาคภายในประเทศนั้น ปัจจุบันหลายแห่งได้มีการพัฒนามากขึ้น ทั้งนี้ เนื่องจากการเติบโตของเศรษฐกิจและการลงทุน รวมทั้งอุตสาหกรรมการท่องเที่ยว ซึ่งล้วนแต่เป็นปัจจัยสำคัญที่ส่งผลต่อการพัฒนาอุตสาหกรรมการบินของประเทศด้วย
ท่าอากาศยานนานาชาติ (ขนาดเล็ก) อ.เบตง
 ภาคเอกชนใน อ.เบตง ได้เสนอต่อ ขอ. เพื่อสร้างสนามบินเบตง หรือ ท่าอากาศยานนานาชาติ (ขนาดเล็ก) อ.เบตง โดยขั้นตอนการเตรียมพื้นที่เสร็จสิ้นแล้ว อยู่ระหว่างการจัดจ้างบริษัทฯ ศึกษาผลกระทบสิ่งแวดล้อม  เนื่องจากสนามบินเก่าของเบตง ไม่สามารถขยายพื้นที่ได้อีก เพราะข้อจำกัดเรื่องพื้นที่ มีคลองล้อมรอบและอยู่ติดชุมชน  โดยการก่อสร้างจะใช้เวลาดำเนินการอย่างน้อย 2 ปี ซึ่งมีลู่วิ่งความยาว 1,500-1,800 เมตร สามารถรองรับเครื่องบินโดยสารขนาดประมาณ 80 ที่นั่ง หรือเครื่องบินโดยสาร ATR-72  
ท่าอากาศยานนานาชาติเบตง จะเป็นการเชื่อมโยงโครงข่ายการคมนาคมขนส่งทางอากาศ  กับสนามบินข้างเคียงภายในประเทศ ทั้งสนามบินนานาชาติหาดใหญ่ อ.หาดใหญ่ จ.สงขลา และสนามบินบ้านทอนใน จ.นราธิวาส รวมถึงสนามบินนานาชาติภูเก็ต และสนามบินในประเทศเพื่อนบ้านหลายแห่ง รวมไปถึงการเชื่อมโยงกับประเทศในตะวันออกกลาง เช่น สนามบินดูไบ ประเทศสหรัฐอาหรับเอมิเรตส์   โครงการนี้นับว่ามีความจำเป็นต่อการพัฒนาอนุภาคชายแดนใต้ โดยเฉพาะระบบคมนาคมขนส่ง ซึ่งจะเป็นปัจจัยให้เกิดการพัฒนาด้านเศรษฐกิจต่างๆ ตามมา  และจะช่วยยกระดับการพัฒนาการค้า การลงทุน และการท่องเที่ยวอย่างมากมาย โดยเฉพาะในพื้นที่จังหวัดชายแดนใต้ มีประชาชนส่วนใหญ่เป็นมุสลิม สามารถดึงนักท่องเที่ยว นักธุรกิจ ทางตะวันออกกลาง อีกทั้งเป็นการสนับสนุนการส่งออกสินค้าอาหารฮาลาล ในพื้นที่ไปยังตลาดในประเทศแถบตะวันออกกลางได้อีกทางหนึ่ง
ท่าอากาศยานระนอง
ท่าอากาศยานระนอง ได้เตรียมความพร้อมของระบบต่างๆ  ทั้งเรื่องความปลอดภัยของอาคาร    ผู้โดยสาร เครื่องมือการตรวจสอบความปลอดภัย การจัดการระบบการจราจรทางอากาศ ระบบลำเลียงกระเป๋า รันเวย์ และบุคลากร เพื่อรองรับการเปิดจุดบินสู่ระนองของสายการบินไทยแอร์เอเชีย หลังจากสนามบินไม่ได้เปิดให้บริการเชิงพาณิชย์มานับจากสายการบินภูเก็ตแอร์ ซึ่งเป็นสายการบินพาณิชย์สายเดียวที่เคยเปิดให้บริการและได้ปิดตัวลงเมื่อปลายปี 2549 โดยศักยภาพของสนามบินสามารถรองรับผู้โดยสารได้กว่า 300 คนในเที่ยวบินทั้งขาเข้าและขาออก

ท่าอากาศยานในต่างประเทศ
ในขณะที่ท่าอากาศยานของไทย ทั้งท่าอากาศยานสุวรรณภูมิและดอนเมือง ยังคงประสบปัญหาความไม่แน่นอน ซึ่งบั่นทอนความน่าเชื่อถือของนานาชาติ  แต่ท่าอากาศยานของประเทศเพื่อนบ้านกลับเร่งดำเนินการพัฒนาอย่างรวดเร็ว ทั้งที่สิงคโปร์ และเวียดนาม


 

ท่าอากาศยานนานาชาติชางยี สิงคโปร์ ได้ทยอยลงทุนยกระดับบริการสนามบินสร้างยุทธศาสตร์ดึงนักธุรกิจและผู้ลงทุนเข้าไปปักธงค้าขายโดยชูคอนเซ็ปต์ผู้นำการเป็นที่หนึ่งด้วยคุณภาพ "First-of-Its-Kind"  โดยได้เตรียมยุทธศาสตร์ขยายอาคารผู้โดยสารระหว่างประเทศหลังที่ 3 (passenger terminal 3) ตั้งเป้าสร้างรายได้มหาศาลจากการทำธุรกิจสนามบินในพื้นที่เชิงพาณิชย์อาคารผู้โดยสารหลังใหม่ขนาด 20,000 ตารางเมตร ซึ่งจะเปิดอย่างเป็นทางการตั้งแต่ 9 มกราคม 2551 
ส่วนใน เวียดนาม  ก็มีโครงการพัฒนาท่าอากาศยานครั้งใหญ่ โดยรัฐบาลเวียดนามได้ตัดสินใจก่อสร้างสนามบินนานาชาติขนาดใหญ่อีก 1 แห่ง ในย่านใจกลางการลงทุนและการพัฒนาอุตสาหกรรม เพื่อให้เป็นศูนย์กลางการคมนาคมขนส่งในภาคเหนือของประเทศ และรองรับผู้โดยสารได้ปีละ 60 ล้านคนขึ้นไป  โดยโครงการก่อสร้างสนามบินแห่งใหม่ใน จ.หายเยวือง (Hai Duong) ซึ่งเป็นเขตเศรษฐกิจการลงทุนของต่างชาติ เป็นศูนย์กลางอุตสาหกรรมอิเล็กทรอนิกส์ ผลิตพลังงาน และ อุตสาหกรรมประกอบรถยนต์ที่ใหญ่ที่สุดทางภาคเหนืออีกด้วย
 

การก่อสร้างสนามบินใหม่นี้จะทำคู่ขนานไปกับการก่อสร้างสนามบินลองแถ่ง (Long Thanh) จ.ด่งนาย (Dong Nai) การขยายสนามบินเติ่นเซินเญิต (Tan Son Nhat) นครโฮจิมินห์ และสนามบินโนยบ่าย (Noi Bai) กรุงฮานอย โดยสนามบินแห่งใหม่ จะช่วยกระตุ้นการพัฒนาด้านอื่นๆ ซึ่งจะมีผลต่อการเติบโตทางเศรษฐกิจของประเทศด้วย  รวมทั้ง เตรียมเร่งพัฒนายกระดับสนามบินอีกหลายแห่งในภาคกลางและภาคใต้ ให้เป็นสนามบินนานาชาติทันสมัย รวมทั้งสนามบินด่าหนัง (Danang) สนามบินฝูบ่าย (Phu Bai) ที่นครเหว (Hue) และอีกแห่งที่เกาะฟุก๊วก (Phu Quoc) ในอ่าวไทย
 

โครงการสนามบินแห่งนี้อยู่ในแผนพัฒนาเศรษฐกิจและสังคมแห่งชาติฉบับใหม่ เพื่อรองรับการพัฒนาเศรษฐกิจสังคมในเขตที่ราบปากแม่น้ำแดงรอบๆ กรุงฮานอย ซึ่งจะต้องมีขีดความสามารถในการรับ   ผู้โดยสารปีละ 60-80 ล้านคน รับส่งสินค้าอีก 1.5-5 ล้านตันต่อปี  จะมีพื้นที่ 18,700-25,000 ไร่  มีทางวิ่งขึ้นลงของเครื่องบิน 2-3 ทาง ด้วยมูลค่าก่อสร้าง 4,000-5,000 ล้านดอลลาร์  ตามแผนการนั้นท่าอากาศขนาดใหญ่ในภาคเหนือแห่งนี้จะต้องเปิดใช้การให้ได้ภายในปี 2563 ปีที่เวียดนามจะเปลี่ยนไปเป็นประเทศ
อุตสาหกรรม


ด้านการพัฒนาบุคลากรการบิน
กระทรวงคมนาคม ได้เชิญผู้บริหารหน่วยงานด้านการบิน เช่น ทอท. สบพ. และ ขอ. มาหารือร่วมกันถึงการเตรียมความพร้อม ในการจัดเตรียมบุคลากรด้านการบินเพื่อรองรับการเจริญเติบโตของธุรกิจการบินของโลก รวมทั้งไทย ซึ่งปัจจุบันไทยยังขาดแคลนบุคลากรด้านการบิน ไม่ว่าจะเป็นนักบิน ช่างซ่อมบำรุง พนักงานภาคพื้นดิน
 

หน่วยงานที่เกี่ยวข้องทุกหน่วย จะต้องเร่งจัดทำแผนเตรียมความพร้อมในระยะยาว ซึ่งจำเป็นต้องได้รับความร่วมมือจากสายการบินต่างๆ เพื่อสะท้อนให้เห็นถึงความต้องการด้านบุคลากรทางการบิน ว่ายังขาดแคลนมากน้อยเพียงใด เพื่อจะผลิตบุคลากรออกมาเพียงพอต่อความต้องการ  รวมทั้งเรื่องความปลอดภัยด้านการบิน



อย่างไรก็ตาม ประเทศไทยเป็นศูนย์กลางการบิน เพราะอยู่ในภูมิประเทศที่เหมาะสม ถือเป็นศูนย์
กลางของการจราจรทางอากาศในภูมิภาค หากสามารถผลิตบุคลากรด้านการบินด้านต่างๆ ที่มีคุณภาพ จะส่งผลให้บุคลากรเหล่านี้เป็นที่ต้องการของสายการบินอื่นๆ ทั่วโลก แต่ที่สำคัญ ต้องเน้นการผลิตที่มีคุณภาพ เพราะอาชีพดังกล่าว ต้องรับผิดชอบชีวิตผู้โดยสารจำนวนมาก
ด้านอื่นๆ 
วิทยุการบินแห่งประเทศไทย (บวท.) สำนักงานปลัดกระทรวงคมนาคม (สปค.) และการรถไฟแห่งประเทศไทย (รฟท.) ได้ร่วมมือกันศึกษาแนวทางการบริหารความจุทางราง เส้นทางสถานี ICD           ลาดกระบัง – ฉะเชิงเทรา - ศรีราชา – ท่าเรือแหลมฉบัง โดยผลการศึกษาสรุปได้ว่า ในเส้นทางดังกล่าวยังเป็นระบบรางเดี่ยว และมีการกำหนดตารางเวลาเดินรถให้ใช้ประโยชน์เต็มความจุทางรางในทางทฤษฎีอยู่แล้ว แต่ควรพัฒนาและเพิ่มศักยภาพในการขนส่งสินค้าให้มีประสิทธิภาพยิ่งขึ้น  โดยวิทยุการบินฯ ได้เสนอแนวทางเพิ่มเติมให้นำเทคโนโลยีระบบติดตามขบวนรถทางราง ระบบเชื่อมต่อข้อมูล ฯลฯ มาประยุกต์ใช้ เพื่อขยายขีดความสามารถ และอำนวยความสะดวกในการบริหารความจุทางรางให้เกิดประโยชน์สูงสุด
 

ในการศึกษาแนวทางในการพัฒนาระบบการขนส่งทางรางในเส้นทางสถานี ICD ลาดกระบัง – ฉะเชิงเทรา - ศรีราชา – ท่าเรือแหลมฉบัง   บวท. ได้สำรวจจัดเก็บข้อมูลโครงสร้างพื้นฐาน ศึกษาวิเคราะห์ การทำ Computer Simulation และสรุปผลรายงานต่อกระทรวงคมนาคม ซึ่งนับเป็นก้าวแรกแห่งความสำเร็จที่จะเป็นกลไกนำพาระบบการพัฒนาระบบขนส่งและกระจายสินค้าทางรางของประเทศไทยให้มีต้นทุนโลจิสติกส์ที่สามารถแข่งขันกับนานาชาติได้  นอกจากนี้ บวท. ได้เสนอแนะแนวทางเพิ่มเติมในการพัฒนาการขนส่งสินค้าทางรางให้มีการจัดการบริหารงานที่มีประสิทธิภาพยิ่งขึ้น โดยให้นำเทคโนโลยีที่ บวท. ใช้อยู่ขณะนี้ มาประยุกต์ใช้ให้เกิดความเหมาะสม เช่น ระบบติดตามขบวนรถทางราง ระบบติดตามตู้สินค้าทางราง ระบบเชื่อมต่อข้อมูลขบวนรถสินค้าเข้ากับระบบบริหารจัดการการขนส่งทางทะเล ที่ บวท. กำลังดำเนินการร่วมมือกับ ขน. อยู่ในขณะนี้ โดยมีจุดมุ่งหมายเพื่อสร้างระบบสารสนเทศการขนส่งแบบ Multi-Model Transportation ซึ่งจะช่วยให้การบริหารงานต้นทุนด้านโลจิสติกส์การนำเข้าและส่งออกผ่านระบบรางสู่ท่าเรือแหลมฉบังได้อย่างมีประสิทธิภาพ อีกทั้งยังเป็นการสร้างศักยภาพในการรองรับปริมาณการขนส่งที่มีแนวโน้มในการขยายตัวสูงขึ้นในอนาคต
สำหรับในเดือนพฤศจิกายนนี้  ประเด็นที่น่าสนใจคือ เรื่อง สมุดปกขาว (White Paper) : แนวทางการพัฒนาระบบการขนส่งสู่การพัฒนาประเทศอย่างยั่งยืน ของ คค.  ซึ่งมีหลักการสำคัญประการหนึ่ง คือ การพัฒนาประเทศ โดยคำนึงถึงคนเป็นศูนย์กลางในการพัฒนา  และได้กำหนดแนวทางการพัฒนาการขนส่งของประเทศไว้ 7 แนวทาง และแนวทางหนึ่งในนั้น ก็คือ การพัฒนาคนเพื่อการขนส่ง  ซี่ง คค. เองก็คำนึงถึงประเด็นสำคัญประการหนึ่ง คือ  การขาดแคลนบุคลากรด้านการบิน   
ดังนั้น จะเห็นว่า คค. ให้ความสำคัญกับเรื่องทรัพยากรมนุษย์ ในการพัฒนาระบบการขนส่งของประเทศอย่างยั่งยืน    สบพ. ในฐานะหน่วยงานหลักที่รับผิดชอบในเรื่องการผลิตและพัฒนาบุคลากรด้านการบินนี้ จึงจำเป็นอย่างยิ่งที่จะต้องเตรียมความพร้อมและเตรียมการ  เพื่อเร่งพัฒนาบุคลากรด้านการบินให้ทันกับความต้องการในการเปิดเสรีและผลิตบุคลากรที่มีคุณภาพ   และยังนับเป็นโอกาสอันดีที่ สบพ. จะได้แสดงศักยภาพให้หน่วยงานต่างๆ ให้เห็นถึงความสำคัญองค์กรและภารกิจที่ต้องรับผิดชอบ

*******************************
แผนกวิจัยและพัฒนา  สำนักวิจัยและพัฒนาธุรกิจการบิน  สถาบันการบินพลเรือน





สรุปข้อมูลข่าวสารอุตสาหกรรมการบินของไทย


ประจำเดือนพฤศจิกายน พ.ศ. 2550














สรุปข้อมูลข่าวสารอุตสาหกรรมการบินของไทยประจำเดือนพฤศจิกายน พ.ศ. 2550         
 หน้า 1  จาก 12

